Foursquare saa miehetkin vaatekauppaan - Digitoday - Ilta-Sanomat
Tämä hömpötys saa miehenkin mukaan vaatekauppaan
Vaatekauppa on monelle miehelle painajainen, mutta nörtin saa sinnekin huijattua leikin varjolla.
Julkaistu: 13.12.2011 10:41
Kuinka nainen saa miehensä mukaan koluamaan vaatekauppoja? Tekniikkalehdillä kaupan miestennurkassa? Lupaamalla vapaaillan? Ehkä. Uusin vaatekauppakannustin löytyy älypuhelimesta.
Vantaalainen Tero (nimi muutettu) on kolmekymppinen it-ammattilainen. Monien miesten tavoin hänkään ei kauheasti vaatekaupoista innostu, mutta tunnustaa nykyään käyvänsä vaimonsa kanssa vaatekauppakierroksilla.
- Menen jopa kauppaan sisään, koska siellä voi tsekkautua Foursquareen, Tero tunnustaa.
Foursquare on älypuhelimien paikannusta hyödyntävä amerikkalainen sosiaalisen median verkkopalvelu. Käyttäjät kirjaavat palveluun kulloisenkin sijaintinsa, ja tämä tieto jaetaan muiden palveluun liittyneiden kavereiden kanssa tai vaikkapa Facebookissa.
Paikkaleimauksia voi tehdä missä vaan: kadulla, kaupoissa, liikennevälineissä, jopa työpaikan portaikossa.
Toistuvat paikkaleimaukset Foursquare palkitsee virtuaalisilla kunniamerkeillä ja komeilla titteleillä: ahkera käyttäjä voi päätyä jopa paikallisjunan seisakkeen pormestariksi! Näistä pormestarin paikoista käydäänkin kovaa kisaa.
- Ystäväni Matti esimerkiksi käy aina samassa lounasravintolassa vain siksi, että taistelee paikan herruudesta Foursquaressa. Ei hän paikan ruoasta niinkään välitä, Tero kertoo.
Yritykset hyödyntävät Foursquarea mm. tarjoamalla palveluun leimautuville asiakkailleen erikoistarjouksia. "Pormestari" saattaa saada erikoiskohtelun, esim. ilmaiset pullakahvit.
- Leikkiähän tämä on, mutta parisuhteemme on selkeästi parantunut, Tero nauraa.
Saatko miehesi mukaan vaatekauppaan?
Ääniä yhteensä 508